ประสารปัดตอบถกกนง.นัดพิเศษคุมบาทแข็ง
ผู้ว่าธปท.ปัดตอบประชุมกนง.นัดพิเศษ ออกมาตรการคุมบาทแข็งหรือไม่ เผยบ่ายนี้ถกร่วมนายกฯ-รมว.คลัง
26 เม.ย. 2556

ผู้ว่าธปท.ปัดตอบประชุมกนง.นัดพิเศษ ออกมาตรการคุมบาทแข็งหรือไม่ เผยบ่ายนี้ถกร่วมนายกฯ-รมว.คลัง
นายประสาร ไตรรัตน์วรกุล ผู้ว่าการธนาคารแห่งประเทศ(ธปท.)กล่าวตอบคำถามสื่อมวลชนเมื่อช่วงเช้าวันนี้ เรื่องจะมีประชุมคณะกรรมการนโยบายการเงิน(กนง.)นัดพิเศษหรือไม่เพียงสั้นๆว่า ยังไม่ถึงเวลาให้สัมภาษณ์ และเมื่อผู้สื่อข่าวถามอีกว่าสถานการณ์การเคลื่อนไหวแข็งค่าของเงินบาทขณะนี้ธปท.จะมีมาตรการออกมาดูแลเงินบาทแข็งค่าหรือไม่ ผู้ว่าการ ธปท.ก็ตอบเหมือนเดิมว่ายังไม่ถึงเวลาให้สัมภาษณ์ รวมถึงปฏิเสธที่จะตอบคำถามอื่นๆต่อสื่อมวลชนด้วย
อย่างไรก็ตาม นายประสาร กล่าวว่า ในช่วงเวลาประมาณ 14 .00 น. วันนี้จะเข้าประชุมร่วมกับ นายกิตติรัตน์ ณ ระนอง รองนายกรัฐมนตรีและรมว.คลัง ถึงแนวทางการดูแลค่าเงินบาทและตลาดการเงิน ก่อนที่ท่านนายกฯจะเข้าร่วมประชุมด้วยในเวลา 15.00น. 
ด้านนักค้าเงินธนาคารซีไอเอ็มบีไทย กล่าวว่า ค่าเงินบาทเช้านี้อยู่ที่ระดับ 29.25-29.27 บาทต่อเหรียญสหรัฐ ปรับอ่อนค่าลงจากที่ปิดตลาดเมื่อวานนี้ที่ระดับ 29.11-29.13 บาทต่อเหรียญสหรัฐ เรื่องจากช่วงนี้ตลาดกังวลค่อนข้างมากว่าทางการจะออกมาดูการแข็งค่าของเงินบาท ประกอบกับในตลาดหุ้นนักลงทุนต่างชาติขายสุทธิติดกัน 2 วัน มูลค่ากว่า 8,000 ล้านบาท นักลงทุนจึงห่วงว่าต่างชาติจะเห็นสัญญาณอะไรหรือไม่ถึงขายหุ้นออกจากตลาด 
" ค่าเงินบาทแกว่งจัวค่อนข้างมาก เคลื่อนไหวขึ้นกับข่าวที่จะเข้ามาชี้นำตลาด เป็นความกังวลล้วนๆ ทำให้วันนี้ให้กรอบคาดการณ์แนวรับแนวต้านไม่ได้ เพราะไม่ได้เคลื่อนไหวตามปัจจัยพื้นฐาน" นักค้าเงินกล่าว